Seametso ke modulasetilo wa khansele ya Borwa
Makhanselara a kgaolo ya Borwa a tlhophile mokhanselara yo o itlhophetsweng ke tona Rre Alec Seametso go nna modulasetilo yo mosha wa khansele eo. Makhanselara a dirile se mo phuthegong e e faphegileng ya khansele maabane (Ngwanatsele 1) . Ditlhopho tse di tla jaana morago ga gore setilo se sale se sena ope, morago ga gore modulasetilo wa khansele eo wa pele, Rre Mephato Reatile, a itlhophiwe gonna mopalamente ka kgwedi ya Phalane e le masome a mabedi le bosupa. Rre Seametso, yo a ntseng a le mothusa modulasetilo wa khansele, o ne a tlogela maemo ao go emela a bodulasetilo, mme a atlega mo ditlhophong tsa bodulasetilo a sena moganetsi ka jaana diphathi tsa kganetso di ne di sa tsenya maina a ba ba ka phadisanyang nae. Maemo a mothusa modulasetilo a ne a tsewa ke mokhanselara wa kgotlana ya Mafhikana, Rre Thamiso Chabalala, yo le ene a neng a eme a le nosi. Rre Chabalala o ntse a tshegeditse maemo a mothusa modulasetilo wa khansele potlana ya Kanye. Mo molaetseng wa gagwe morago ga ditlhopho, Rre Seametso one a lebogela tlhopho eo a re e tlaa nna ditso mo khanseleng ya borwa ebile e le letsatsi la matsalo a gagwe. Mokhanselara Seametso a re toro ya gagwe ke go bona makhanselara le bodiredi ba kopane ba dira mmogo ka lerato go sena ope yo o fitlhelang yo mongwe se a tshwanetseng go se itse. O tlhalositse gore tiro ya mokhanselara ke gore ditirelo di goroge kwa setshabeng, a re gape, lepolotiki le tshelela go isa thomo ya se a se romilweng ke batlhophi, go le monate kgotsa bosula, o kgothaditse makhanselara go itlamela- adimo go direla lefatshe leno ka botswapelo. A re ga ba a dira mo go kgotsofatsang mo lebakeng la dingwaga tse pedi tse di fitileng, a re ka jalo se se raya gore ba goletse dikausu, go sena ope yo o adimang tshwene marapo, a tlhalosa gore se setona ke go tshweledisa se ba se simolotseng le Rre Reatile. Mokhanselara Seametso a re khansele ya Borwa e ka ntsha maduo fela fa go na le tirisanyo mmogo, a re ke keletso ya gagwe go bona modiredi mongwe le mongwe wa khansele a tshela monate, a gatelela ka gore ga a batle go bona ope atswa dimo mo go yo mongwe. A re o ka kgona tiro fela ka kemonokeng ya bodiredi le makhanselara a re le ene ke motho o ka dira diphoso mme o batla go gakololwa le go kgalemelwa sentle, are ga a batle go utlwa diphoso tsa gagwe di utlwala kwa motseng. BOKHUTLO